起伏龍行呈張元亮
作者：王質
朝代：宋

paragraphs: 使君寸丹通九淵，冷徹龍膽驚不眠。
掣關稽首玉帝前，青霓影裏一粲鮮。
羣龍下走如奔泉，電旗掀舞雷車旋。
怒蛟騰起纏陰涎，四海五湖歸一髯。
黄塵白沙飛滿川，頃刻變作聲潺湲。
何人此手有此拳，斂散風雨麾雲烟。
一州千里十萬廛，翻覆歉歲爲豐年。
雲花繚繞金連錢，使君倚鞚將朝天。
千珠萬玉傾箱圓，夕陽捫腹秋風邊。
此時可懷不可瞻，何不留取黄金鞭。